Li Jesús kixye ajwiꞌ rehebꞌ:
—Laaꞌin chanchanin li xtoonal li uvas.
Ut lin Yuwaꞌ joꞌ jun li nasabꞌesin re.
Li ani inkꞌaꞌ naxbꞌaanu li kꞌaꞌru naraj lin Yuwaꞌ,
aꞌan chanchan li ruqꞌ li cheꞌ li naꞌisiik xbꞌan naq inkꞌaꞌ naꞌuuchin.
Abꞌanan li ani naxbꞌaanu li kꞌaꞌru naraj lin Yuwaꞌ,
aꞌan chanchan li ruqꞌ li cheꞌ li naꞌuuchin.
Ut li naꞌilok re naxsabꞌesi re naq tixkꞌe nabꞌal li ru.
Laaꞌex chanchanex li chaabꞌil ruqꞌ li cheꞌ li naꞌuuchin chi nabꞌal xbꞌan naq sabꞌesinbꞌil chik ru.
Laaꞌex ak tiik chik leeyuꞌam xbꞌan li xyaalal xinchꞌolobꞌ cheeru.
Waanqex wikꞌin ut laaꞌin waanqin eerikꞌin.
Joꞌ li ruqꞌ li cheꞌ,
wi inkꞌaꞌ letzlo rikꞌin li xtoonal,
inkꞌaꞌ naru naꞌuuchin.
Joꞌkan ajwiꞌ laaꞌex.
Wi inkꞌaꞌ waanqex wikꞌin,
inkꞌaꞌ taaruuq texkꞌiiq saꞌ leepaabꞌaal.
Laaꞌin joꞌ li xtoonal li uvas ut laaꞌex joꞌ li ruqꞌ.
Wi waanqex wikꞌin ut laaꞌin waanqin eerikꞌin,
laaꞌex texwaanq saꞌ tiikilal ut texkꞌiiq saꞌ leepaabꞌaal.
Yal eejunes maakꞌaꞌ naru teebꞌaanu.
Li ani inkꞌaꞌ taawaanq wikꞌin taaꞌisiiq joꞌ naq nayokꞌeꞌ li ruqꞌ li cheꞌ li inkꞌaꞌ us.
Naq nachaqik nakuteꞌ saꞌ xam ut nakꞌat.
Wi laaꞌex waanqex wikꞌin ut teebꞌaanu li kꞌaꞌru xinye eere,
taakꞌeheqꞌ eere chixjunil li kꞌaꞌru teetzꞌaama.
Nekekꞌe xloqꞌal lin Yuwaꞌ rikꞌin li chaabꞌilal nekebꞌaanu.
Wi yooqex chixbꞌaanunkil li kꞌaꞌru naraj li Dios,
laaꞌexaq tzꞌaqal intzolom.
Laaꞌin nekexinra laaꞌex joꞌ naq ninxra lin Yuwaꞌ laaꞌin.
Chexwaanq wikꞌin re naq texinra chi junelik.
Wi teebꞌaanu li kꞌaꞌru ninye eere,
laaꞌin texinra junelik.
Laaꞌin xinbꞌaanu li kꞌaꞌru xye we lin Yuwaꞌ ut aꞌan junelik nikinixra laaꞌin.
Laaꞌin ninye eere aꞌin re naq textzꞌaqoonq rikꞌin li xsahil inchꞌool laaꞌin.
Wi teebꞌaanu li kꞌaꞌru ninye eere,
numtajenaqaq xsahil eechꞌool laaꞌex.
Aꞌan aꞌin li chaqꞌrabꞌ li ninkꞌe eere naq cherahaq eeribꞌ cheeribꞌil eeribꞌ joꞌ naq nekexinra laaꞌin.
Li rahok chi tzꞌaqal aꞌan naq junaq tixqꞌaxtesi li xyuꞌam saꞌ xkꞌabꞌaꞌ li ras riitzꞌin.
Wi teebꞌaanu li kꞌaꞌru ninye eere,
laaꞌexaq li rarooqex inbꞌan.
Laaꞌex maawaꞌaqex chik yal aj kꞌanjel xbꞌan naq junaq laj kꞌanjel inkꞌaꞌ naxnaw kꞌaꞌru yoo li xpatrón.
Abꞌanan laaꞌin xinye eere chixjunil li naxye we lin Yuwaꞌ.
Aꞌan naxkꞌut naq rarookex inbꞌan.
Maawaꞌ laaꞌex xexsikꞌok wu laaꞌin.
Laaꞌin bꞌan xinsikꞌok eeru laaꞌex ut xexinxaqabꞌ chixbꞌaanunkil li tiikilal.
Leetiikilal inkꞌaꞌ taaꞌosoqꞌ.
Taawaanq bꞌan chi junelik.
Ut lin Yuwaꞌ tixkꞌe eere chixjunil li teetzꞌaama saꞌ inkꞌabꞌaꞌ laaꞌin.
Aꞌan aꞌin li yookin chixyebꞌal eere naq cherahaq eeribꞌ cheeribꞌil eeribꞌ.—